Diari Oficial de la Generalitat Valenciana


Sumari del DOGV 3596, del 04-10-1999 (1999/8415)

RESOLUCIÓ de 20 de setembre de 1999, del secretari general de la Presidència, per la qual convoca ajudes a projectes específics i accions singulars de cooperació al desenvolupament.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   3596

Data del DOGV
:   04-10-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/8415


Data del document
:   20-09-1999

Organisme emissor
:   Presidència de la Generalitat

Tipus de document
:   Resolució

Descriptors 

:   * suport econòmic
    * ajuda al desenvolupament
    * ajuda pública
    * organització no governamental
    * cooperació internacional

RESOLUCIÓ de 20 de setembre de 1999, del secretari general de la Presidència, per la qual convoca ajudes a projectes específics i accions singulars de cooperació al desenvolupament. [1999/8415]
  
D'acord amb el que estableix el Decret 201/1997, d'1 de juliol, del Govern Valencià (DOGV núm. 3.036, de 16 de juliol), sobre regulació de les bases per a la cooperació internacional al desenvolupament i del règim específic de transferència de fons destinats a la cooperació amb països en vies de desenvolupament.
  
A la vista de la proposta realitzada per la Comissió Executiva per a l'aplicació del Programa de Cooperació amb Països en Vies de Desenvolupament, i oït el seu consell assessor.
  
Fent ús de les facultats que em confereix l'article 3 del Decret 13/1999, de 30 de juliol, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, text refós aprovat pel Decret Legislatiu de 26 de juny de 1991, del Consell de la Generalitat Valenciana, resolc:
  
Article 1. Objecte de la convocatòria
  
1. Es convoquen ajudes a projectes específics i accions singulars de cooperació internacional al desenvolupament que porten a cap persones jurídiques públiques o privades sense ànim de lucre als països en vies de desenvolupament.
  
2. Podran executar-se en territori de la Comunitat Valenciana les activitats de formació de persones dels països en vies de desenvolupament, sempre que quede demostrada la impossibilitat o no conveniència que aquestes activitats siguen desenvolupades als seus països d'origen. També podran executar-se a la Comunitat Valenciana i amb fons de la present convocatòria projectes de sensibilització i educació al desenvolupament, que es regiran pel que es disposa en l'Ordre de 6 d'abril, de la Conselleria de Presidència (DOGV núm. 3.472, de 13 d'abril), de convocatòria d'ajudes d'aquest tipus de projectes, excepte en allò que faça referència a la definició del beneficiari com a organització no governamental per al desenvolupament (ONGD) i al requisit de l'experiència prèvia.
  
Article 2. Crèdit pressupostari
  
Les ajudes concedides en virtut d'aquesta convocatòria seran sufragades amb càrrec a la línia de subvenció amb codi comptable 2325, programa 134,10, Cooperació Internacional al Desenvolupament, del Pressupost de la Generalitat Valenciana per a 1999, fins a un import global màxim de 056.035.516 de pessetes (1.803.036 euros).
  
Article 3. Requisits de les entitats sol·licitants
  
1. Podran accedir a les ajudes les persones jurídiques públiques o privades sense ànim de lucre que realitzen activitats de cooperació internacional al desenvolupament.
  
2. Les persones juridicoprivades hauran d'acreditar el compliment de tots els requisits que s'enumeren en l'article 5 del Decret 201/1997, d'1 de juliol, del Govern Valencià (DOGV núm. 3.036, de 16 de juliol), a excepció del descrit en l'apartat e).
  
3. Les persones juridicopúbliques hauran de tindre l'àmbit d'actuació a la Comunitat Valenciana i complir els requisits descrits en els apartats h) i i) de l'article 5 del decret esmentat.
  
Article 4. Requisits tècnics dels projectes i accions
  
La descripció dels projectes i accions haurà d'incloure:
  
a) Identificació i formulació precises, amb objectius clars i realistes.
  
b) Calendari detallat d'accions, amb determinació de l'exercici pressupostari en què es desenvoluparà cada una d'aquestes, en el cas de projectes que abracen més d'un exercici.
  
c) Desglossament pressupostari rigorós que distingisca els costos imputats a cada exercici pressupostari.
  
d) Estudi de viabilitat econòmica, social i administrativa de l'acció després del cessament del finançament extern. En el cas de construcció d'habitatges o infraestructures, s'haurà d'incloure el document de conformitat de les autoritats locals.
  
e) Criteris o indicadors que permeten mesurar el grau de realització dels objectius fixats.
  
f) Implicació en el projecte de les entitats que actuen com a soci local o contrapart en el país receptor i, si s'escau, participació dels mateixos beneficiaris en el disseny, execució i avaluació de l'activitat.
  
g) Identificació exacta i detallada de les fonts de finançament complementàries de la subvenció de la Generalitat Valenciana.
  
h) Memòria econòmica i pla de finançament, elaborats d'acord amb el que estableixen els articles 6, 7, 8 i 10.7.b) del Decret 201/1997, d'1 de juliol, del Govern Valencià (DOGV núm. 3.036, de 16 de juliol), on s'identifiquen els recursos necessaris, el nombre d'unitats de cada recurs, el preu per unitat en la moneda local i en pessetes, i l'import total.
  
i) Factures proforma acreditatives dels costos per unitat dels recursos que s'han d'emprar.
  
j) Documentació acreditativa de la titularitat i règim de propietat dels immobles vinculats al projecte.
  
k)Documentació acreditativa del valor de les contribucions en espècie dels socis locals, de les quals només seran admissibles les relatives a terrenys, personal i autoconstrucció d'habitatge.
  
l) Informe i documentació justificativa de la quantia de les despeses indirectes que s'imputen al projecte.
  
Article 5. Criteris de valoració per a l'adjudicació de les ajudes
  
1. Els projectes i accions seran avaluats de conformitat amb el que estableix l'article 20.5 del Decret 201/1997, d'1 de juliol, del Govern Valencià (DOGV núm. 3.036, de 16 de juliol).
  
2. La comissió executiva valorarà l'adaptació dels projectes a les modalitats establides en l'article 18 del Decret 201/1997, d'1 de juliol, del Govern Valencià (DOGV núm. 3.036, de 16 de juliol), i realitzarà la selecció entre aquells que considere de major interés, tenint en compte criteris tals com els mitjans econòmics i personals i la infraestructura de què dispose el sol·licitant i la seua contrapart, la implicació financera de l'entitat sol·licitant, traduïda en el seu propi percentatge de finançament, l'existència d'unes despeses d'administració inferiors al percentatge màxim admissible i la contenció de la despesa de personal.
  
3. Gaudiran de prioritat els projectes o accions presentats per persones jurídiques públiques o agrupacions d'aquestes.
  
4. La comissió podrà utilitzar, com a element de deliberació, els informes d'una entitat externa, contractada a l'efecte per a realitzar una primera avaluació tècnica dels projectes presentats.
  
5. En els casos d'entitats que ja hagen rebut subvencions del programa de cooperació valencià, i a l'efecte d'avaluar la capacitat gestora de l'entitat sol·licitant, la comissió executiva podrà incloure entre els seus criteris de valoració la consideració d'un informe tècnic de la unitat responsable de la gestió del programa, en el qual es reflectirà el grau de compliment per cada entitat de les obligacions que provenen de la recepció de subvencions a projectes en curs, en especial pel que fa a la presentació de la documentació exigida i el compliment de terminis.
  
6. A fi d'aconseguir una major redistribució de les ajudes entre els distints agents socials i una major concentració dels esforços de cada un d'aquests en un menor nombre de projectes a gestionar, es limitarà a dos el nombre de projectes subvencionats per aquesta convocatòria per a cada entitat sol·licitant.
  
7. La comissió executiva prioritzarà aquells projectes que estableixen la realització d'una auditoria externa. Aquesta auditoria serà presentada a l'acabament dels projectes, juntament amb l'informe final, i haurà de considerar el grau de compliment d'objectius i la justificació econòmica de la despesa.
  
8. Així mateix es prioritzaran els projectes presentats per aquelles entitats que aporten una auditoria externa de comptes sobre la seua gestió en l'últim any.
  
Article 6. Termini de presentació de les sol·licituds
  
El termini de presentació de sol·licituds serà de 30 dies naturals, a comptar des de l'endemà de la publicació de la present resolució en el Diari Oficial de la Generalitat Valenciana.
  
Article 7. Percentatge de cofinançament
  
1. La participació financera de la Generalitat Valenciana en els projectes serà, com a màxim, del 80% del cost total del projecte, tret dels casos en què, excepcionalment, la comissió executiva propose la concessió d'una subvenció del 100%.
  
2. El percentatge de cofinançament d'un projecte quedarà fixat en el moment de l'aprovació de la quantia de la subvenció per la relació entre aquesta i el cost total del projecte que apareix en el formulari d'identificació, original o, si s'escau, reformulat, d'acord amb el que estableix l'article 10. Si després de l'efectiva execució del projecte el cost total real resulta ser inferior al considerat en un principi, la subvenció haurà de ser minorada, de manera que el percentatge de cofinançament de la Generalitat Valenciana es mantinga inalterat.
  
Article 8. Formularis de sol·licitud i documents que han d'acompanyar-los
  
1. Per a tenir accés a les ajudes objecte d'aquesta convocatòria serà necessari omplir, en tots els seus punts, i d'acord amb la naturalesa del projecte, bé el formulari d'identificació que figura com a annex I de la resolució de convocatòria de projectes de cooperació al desenvolupament que realitzen ONGD, o bé el formulari de la resolució de convocatòria de projectes de sensibilització o educació que realitzen ONGD, que figura com a annex I de l'Ordre de 6 d'abril de 1999 (DOGV núm. 3.472, de 13 d'abril de 1999). El formulari haurà de ser presentat en paper, per duplicat i en disquet.
  
2. Serà a més necessari acompanyar la sol·licitud amb els documents que s'enumeren en els respectius annexos II de les resolucions dalt mencionades, si bé pel que fa al document número 6 bastarà l'acreditació d'alguna experiència prèvia en activitats de cooperació internacional al desenvolupament.
  
3. Les persones jurídiques públiques queden eximides de la presentació dels documents 1, 7 i 8. El certificat número 4 serà en aquests casos expedit per l'òrgan competent per a obligar jurídicament l'entitat.
  
Article 9. Resolució del procediment
  
1. La Comissió Executiva per a l'Aplicació del Programa de Cooperació amb els Països en Vies de Desenvolupament, proposarà la concessió de subvencions als projectes o accions que haja valorat positivament.
  
2. El secretari general de la Presidència resoldrà, per delegació, la concessió de cada una de les subvencions en el termini màxim de dos mesos des de cada proposta de la comissió. La resolució de la sol·licitud, que posarà fi a la via administrativa, serà notificada a la persona interessada, d'acord amb el que estableix l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, en el termini màxim de sis mesos des de la data en què la sol·licitud tingué entrada al registre de la Direcció General de Cooperació al Desenvolupament.
  
Article 10. Reformulació del projecte
  
1. En el cas que la subvenció concedida siga inferior a la quantitat sol·licitada, l'entitat responsable del projecte haurà de presentar, durant el mes següent a la publicació de la resolució de la convocatòria, una reformulació pressupostària del projecte inicial que l'ajuste a la quantitat finalment subvencionada per la Generalitat Valenciana.
  
2. La contribució financera externa, sota qualsevol de les formes establides en l'article 7 del Decret 201/1997, d'1 de juliol, del Govern Valencià (DOGV núm. 3.036, de 16 de juliol), es podrà ajustar proporcionalment a la reducció de la subvenció. En cap cas aquest ajustament podrà implicar un increment del percentatge de cofinançament de la Generalitat Valenciana respecte del que apareixia en el projecte inicial.
  
3. En el cas de no presentar-se la reformulació pressupostària del projecte en el termini dalt indicat, s'entendrà que l'entitat beneficiària renuncia a la subvenció concedida.
  
Article 11. Inici de l'execució i lliurament anticipat de despeses
  
1. Una vegada aprovada la subvenció, el beneficiari haurà de presentar davant la Direcció General de Cooperació al Desenvolupament, en el termini de 10 dies a partir de la notificació de la resolució de concessió, la fitxa de manteniment de tercers, en la qual constarà el compte bancari en què hagen de rebre la transferència. S'haurà d'obrir compte independentment per a cada projecte subvencionat. La no presentació en termini de la fitxa de manteniment s'entendrà com a renúncia del beneficiari a la subvenció concedida.
  
2. En el mateix termini i amb la mateixa conseqüència en cas d'incompliment, l'entitat beneficiària haurà de comunicar la data d'inici de l'execució del projecte, data a partir de la qual s'iniciarà el còmput del termini especificat pel beneficiari en el formulari d'identificació del projecte.
  
3. Rebuda la comunicació de la data d'inici i la fitxa de manteniment de tercers, l'administració tramitarà el lliurament d'una bestreta que pujarà al 80% de la subvenció concedida.
  
4. L'administració podrà anticipar el 100% de la subvenció si l'entitat beneficiària presenta el corresponent aval per l'import total de la subvenció.
  
Article 12. Acabament del projecte i justificació de les despeses
  
1. Els projectes es consideraran acabats una vegada transcorregut el termini d'execució establit en el formulari d'identificació del projecte.
  
2. Al final de cada exercici pressupostari l'entitat beneficiària haurà de presentar un informe succint de les activitats realitzades en l'exercici i la justificació documental de les despeses que aquestes hagen ocasionat. La data d'aquests documents justificatius de la despesa haurà de correspondre a l'exercici a què s'imputen.
  
3. La quantia de la subvenció corresponent a les despeses imputades a un exercici haurà de ser justificada amb anterioritat a l'últim dia hàbil del mes de maig de l'exercici següent. Quan es tracte de l'últim exercici de l'execució del projecte, el termini per a justificar les despeses imputades a aquest i per a la presentació de l'informe final de la totalitat del projecte serà de tres mesos des de l'acabament del projecte.
  
4. L'informe final del projecte haurà d'anar acompanyat dels següents documents:
  
- informe del soci local sobre les repercussions del projecte.
  
- balanç resum de les activitats subvencionades.
  
- document bancari justificatiu del canvi de divises realitzat, on conste el tipus de canvi practicat.
  
- compte justificatiu de les despeses.
  
- factures que suporten el compte anterior.
  
Les factures presentades hauran de complir els requisits exigits per la legislació del país en el qual s'hagen adquirit els béns o prestat els serveis, per al o pel beneficiari de la subvenció i, en tot cas, inclouran:
  
- nom, cognoms, denominació social, domicili i número d'identificació fiscal (si s'escau) de l'expedidor i del destinatari.
  
- descripció de l'operació i contraprestació total.
  
- lloc i data d'emissió.
  
S'haurà d'expedir i entregar factura pels pagaments anteriors a la realització de l'operació. En la corresponent factura es farà indicació expressa de tal circumstància.
  
5. Els documents originals justificatius de la despesa hauran de presentar-se davant la Direcció General de Cooperació al Desenvolupament, a l'efecte que es comprove que en aquests consta la diligència relativa a l'afectació, total o parcial, al projecte subvencionat.
  
6. En el cas que la contrapart local no puga desprendre's d'algun document justificatiu de la despesa, haurà de presentar informe en què motive la dita impossibilitat. Serà en aquest cas necessari que s'aporte una fotocòpia del document que haja sigut confrontada per notari o per un funcionari de l'ambaixada espanyola, que expressament ha de donar fe que, en l'original del document, s'ha fet constar de manera fefaent que aquesta despesa ha sigut subvencionada per la Generalitat Valenciana, total o parcialment, en la quantia que s'especifique.
  
7. Una vegada comprovat per l'administració que s'ha presentat informe final i documents justificatius de la despesa per la quantia total de la subvenció concedida i conforme al que s'ha determinat en el formulari d'identificació del projecte, es tramitarà el lliurament del 20% final de la subvenció.
  
8. Si la justificació de la despesa no arriba la totalitat de la quantia subvencionada o si es dóna la circumstància descrita en l'article 7.2 d'aquesta resolució, l'administració iniciarà el corresponent procediment de minoració de la subvenció concedida.
  
Article 13. Modificació del projecte i ampliacions de termini
  
1. Qualsevol modificació del contingut del projecte, tal com ve definit en el formulari d'identificació, que afecte els apartats de pressupost, finançament del projecte i anualitats (fulls 9 i 10) haurà de ser prèviament autoritzada per la Direcció General de Cooperació al Desenvolupament.
  
2. No s'admetran modificacions que suposen un increment de les partides de despeses administratives. Tampoc s'admetran modificacions que suposen el trasllat de despeses subvencionades d'un exercici pressupostari a un altre, quan la quantia d'aquesta modificació supere, per si sola o acumulada amb altres anteriorment autoritzades, el 10% del total de la subvenció concedida.
  
3. El termini d'execució del projecte i els terminis de presentació de la justificació de despeses d'una anualitat i el de remissió de l'informe final només podran ser ampliats si així ho autoritza la unitat gestora del programa, amb la prèvia sol·licitud de l'entitat beneficiària, d'acord amb el que estableix l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
4. L'entitat beneficiària haurà de presentar la sol·licitud d'ampliació, degudament motivada, amb antelació a la data de venciment del termini, conforme al que estableix l'article 49.3 de la llei esmentada en el paràgraf anterior. Aquesta antelació serà, en el cas del termini d'execució, d'un mes previ a l'arribada de la data de fi de l'execució i, en el cas de la justificació d'anualitats i d'informe final, de 20 dies.
  
5. Si 10 dies abans de la data establida inicialment com de fi de l'execució o de la data límit per a justificar o presentar l'informe final l'administració no ha denegat expressament la sol·licitud d'ampliació, aquesta s'entendrà autoritzada per silenci positiu.
  
6. No s'autoritzaran aquelles ampliacions del termini d'execució que superen els sis mesos, ni les ampliacions de termini de justificació i informe final que superen els tres mesos. El termini de presentació d'informes semestrals no podrà ser objecte d'ampliació.
  
Article 14. Difusió de l'origen de les subvencions
  
Les entitats que reben aquestes ajudes hauran de donar difusió a l'origen de la subvenció i incorporar de forma visible el logotip de la cooperació al desenvolupament de la Generalitat Valenciana en tot el material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibisquen el seu propi logotip, el de la Generalitat Valenciana haurà de figurar amb la mateixa grandària i en iguals condicions de visibilitat.
  
Disposició final
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
València, 20 de setembre de 1999.- El secretari general de la Presidència: Vicente Gomís Cerdán